**Müügi eesmärgil soetatud kaupade müügi (sh komisjonimüügi) kajastamise juhend**

Juhend kajastab edasimüügi eesmärgil soetatud kaupade soetust, müüki (sh komisjonimüüki) ning riknenud, purunenud kauba mahakandmist. Eelduseks on kauba soetamisel edasimüümise eesmärgi olemasolu. Juhendis ei käsitleta selliste kaupade müüki, mida asutus on soetanud oma põhitegevuseks, ning soovib seda hiljem müüa. Kaupade ostmisel, müümisel, mahakandmisel ja inventeerimisel lähtutakse Tallinna Linnavalitsuse 18.05.2011 määruse nr 79 „Tallinna linna raamatupidamise sise‑eeskiri“ §-ist 61 „Varud“.

Juhendis kajastatakse nii tavalist edasimüüki kui ka komisjonimüüki. Tavalise edasimüügi korral ostab edasimüüja (asutus) kauba müüjalt välja ja müüb selle kliendile kallimalt edasi, kauba müüja ei võta omale kohustust kaupa tagasi osta. Edasimüüja (asutus) tegutseb oma nimel ja oma arvel ning kannab kõik tehinguga seotud riskid ja vastutab kliendi ees täies ulatuses. Käibemaksuga maksustamine toimub üldises korras. Käibe maksustatav väärtus on kogu kauba väärtus. Komisjonimüügi korral ei võta asutus (komisjonär) omale tehingu toimumise riski, see tähendab, et kui asutusel (komisjonäril) ei õnnestu kaupa maha müüa, siis annab ta selle kauba müüjale (komitendile) tagasi. Kuna kauba üleandmisel komitendilt komisjonärile ei ole veel teada, kas kaup ka tegelikult maha müüakse, siis sellel hetkel käivet ei teki ja maksustamist ei toimu. Kauba müügi hetkel aga toimub maksustamine, nagu toimuks üheaegselt kaks müügitehingut, komitent müüb kauba komisjonärile (asutusele) ja komisjonär (asutus) müüb kauba kliendile. Komisjonimüügi käibemaksuarvestuses tuleb deklareerida kogu müügitehingu väärtus. Komisjonimüügi korral on väga oluline, et komitent esitaks komisjonärile (asutusele) müüdud kauba kohta arve vähemalt kord kuus. See nõue on vajalik sisendkäibemaksu arvutamiseks. Komisjonimüügi korral juhindutakse sõlmitud komisjonilepingust, mida reguleerib VÕS §-d 692-702.

Müügi eesmärgil soetatud kaupade soetamine, müük ja mahakandmine kajastatakse kontogrupis 3818. Nii tavalise edasimüügi kui ka komisjonimüügi korral kajastatakse kaupade müük kliendile ja kauba soetus SAP-is ühtemoodi.

# **Kaupade müük**

Kauba müük nii tavalise edasimüügi kui ka komisjonimüügi korral

Kaupade müüki teostatakse

* sularaha- või kaardimüügina kassasüsteemis või
* müügitehinguna arve alusel, mis laekub asutuse pangakontole.

Mõlemal juhul kajastatakse müügitehing selle toimumise hetkel või hiljemalt selles perioodis, kui kaup on kliendile üle antud.

Kassasüsteemist CompuCash edastatakse müügitehingud igapäevaselt SAP-i.

Arvega müügi korral edastatakse arve loomiseks vajalikud andmed müügiraamatupidajale, kes koostab kliendile arve, kajastades müügitehingu SAP-is.

Kauba müügi kohta koostatakse SAP-is järgmised kanded:

Kauba müük sularaha- või kaardimüügina

D 10000000 … 10000030 Kassa *või*

D 10008100 Kaardimaksetehingud

K 20300100 Arvestatud käibemaks (kood N1 – 20% või kood N2 – 9%)

**K 38182000 Müügi eesmärgil soetatud kaupade müük**

Kauba müük arvega

D 10300000 Nõuded ostjate vastu (va põhivara müük)

K 20300100 Arvestatud käibemaks (kood N1 – 20% või kood N2 – 9%)

**K 38182000 Müügi eesmärgil soetatud kaupade müük**

**Kaupade soetus**

Kaupade soetus nii tavalise edasimüügina kui ka komisjonimüügina kajastatakse ühtemoodi. Komisjonimüügi korral on nõue, et vähemalt kord kuus kuu lõpu seisuga esitab komitent arve müüdud kauba eest. Nimetatud nõue on vajalik käibemaksuarvestuseks.

Kauba soetuse korral koostatakse SAP-is järgmine kanne:

**D 38182200 Müüdud müügi eesmärgil soetatud kaupade bilansiline maksumus**

D 10370100 Sisendkäibemaks (kood R1 – 20% või kood R3 – 9%)

K 20100000 Kohustised hankijatele toodete ja teenuste eest

**Kaupade kõlbmatuks tunnistamine ja mahakandmine**

Kaupade mahakandmine tavalise edasimüügi korral.

Müügi eesmärgil soetatud kauba kõlbmatuks tunnistamise ja mahakandmise akt esitatakse linna raamatupidamiskeskuse juhtivraamatupidajale, kes teeb SAP-i järgmised raamatupidamiskanded:

K 38182200 Müüdud müügi eesmärgil soetatud kaupade bilansiline maksumus

K 10370100 Sisendkäibemaks (kood R1 – 20% või kood R3 – 9%)

D 38182100 Müügi eesmärgil soetatud kaupade müügiga seotud kulud

D 60100000 Käibemaksukulu (TP 014001)

**Kaubavarude aastainventuur**

Kaubavarude inventuur viiakse läbi vastavalt vajadusele (näiteks kauba riknemise korral vms), kuid vähemalt üks kord kalendriaastas. Aastainventuur viiakse läbi aruandeaasta lõpu seisuga või kuni kaks kuud enne aruandeaasta lõppu. Tavalise edasimüügi korral esitatakse inventuuri aktide koopiad linna raamatupidamiskeskuse juhtivraamatupidajale e-kirjaga või tehakse kättesaadavaks dokumendihaldussüsteemis Teele. Kaubavarud, mis ületavad 5000 eurot võetakse aastainventuuri akti alusel bilansis arvele korrigeerides varude jääkmaksumust kontol 10840000 (Ostetud kaubad müügiks).

D 10840000 Ostetud kaubad müügiks

K 38182200 Müüdud müügi eesmärgil soetatud kaupade bilansiline maksumus